## Odluka Ustavnog suda Republike Hrvatske broj:U-IIIA-5102/2005 od 13. prosinca 2006.

### NN 9/2007 (24.1.2007.), Odluka Ustavnog suda Republike Hrvatske broj:U-IIIA-5102/2005 od 13. prosinca 2006.

# ustavni sud republike hrvatske

**425**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjednica Vijeća, te suci Marijan
Hranjski, Mario Kos, Ivan Mrkonjić, Emilija Rajić i Vice Vukojević, članovi
Vijeća, odlučujući o ustavnoj tužbi koju je podnio Z. B. iz Z., kojeg zastupa M.
S., odvjetnica u Z., na sjednici održanoj 13. prosinca 2006. godine, jednoglasno
je donio

## ODLUKU

I. Ustavna tužba se usvaja.
II. Općinski sud u Zagrebu dužan je donijeti odluku u predmetu koji se vodi pred
tim sudom pod poslovnim brojem: Pr-344/95, u najkraćem mogućem roku, ali ne
duljem od šest (6) mjeseci, računajući od prvog idućeg dana nakon objave ove
odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine« , broj 99/99., 29/02. i 49/02. – pročišćeni tekst),
pod­nositelju ustavne tužbe Z. B. iz Z., M. 30, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine« , broj 41/01. – pročišćeni tekst) u iznosu od 7.200,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva pod­nositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj ustavne tužbe, na temelju članka 63. Ustavnog zakona o Ustavnom
sudu Republike Hrvatske (»Narodne novine« , broj 99/99., 29/02. i 49/02. –
pročišćeni tekst, u daljnjem tekstu: Ustavni zakon), podnio je 21. prosinca
2005. godine ustavnu tužbu radi duljine parničnog postupka.

ČINJENICE VAŽNE ZA USTAVNOSUDSKI POSTUPAK

2. Podnositelj je 16. veljače 1995. podnio tužbu Općinskom sudu u Zagrebu protiv
prvotuženika »V. p.« d.d. i drugotuženika Z. T., radi naknade štete zbog gubitka
posla.
Na prijedlog pod­nositelja, na ročištu 22. svibnja 1995. sud je donio rješenje o
prekidu postupka koji se vodi pred tim sudom pod brojem: Pr-344/95 do
pravomoćnog okončanja postupka pod brojem: Pr-1358/92, a koji je pod­nositelj
pokrenuo protiv prvotuženika, radi osporavanja odluke o suspenziji od 7. travnja
1992.
Na ročištu 14. lipnja 2000. pod­nositelj je izvijestio sud da je Vrhovni sud
Republike Hrvatske ukinuo odluke u ovosudnom predmetu broj: Pr-1358/92 povodom
zahtjeva za zaštitu zakonitosti Državnog odvjetništva Republike Hrvatske, tako
da se vodi novi postupak pod brojem koji će u kraćem roku dostaviti u spis.
Podneskom od 3. listopada 2000. pod­nositelj je ponovo predložio prekid postupka
do pravomoćnog okončanja postupka pod brojem: Pr-1079/98, o čemu se pod­nositelj
obvezao obavijestiti sud po pravomoćnosti istog.
Na ročištu 5. listopada 2000. sud je donio rješenje o prekidu postupka.
Podneskom od 6. ožujka 2002. pod­nositelj je izvijestio sud da je nad
prvotuženikom otvoren stečaj na Trgovačkom sudu u Zagrebu, broj: St-477/01, te
je predložio donošenje rješenja o prekidu postupka protiv prvotuženika, a
nastavak postupka protiv drugotuženika.
Podneskom od 7. prosinca 2005. pod­nositelj je požurio sud.
Na ročištu 15. prosinca 2005. pod­nositelj je povukao tužbu u odnosu na
prvotuženika, dok je u odnosu na drugotuženika ostao u cijelosti kod tužbe i
tužbenog zahtjeva. Raspravnim rješenjem suda prihvaćen je prijedlog
pod­nositelja da se izvrši priklop spisa broj: Pr-1358/92, u kome je tuženik »V.
P.« sa zahtjevom za poništenje prestanka radnog odnosa.
Na ročištu 23. ožujka 2006. pod­nositelj je predao cjelokupnu liječničku
dokumentaciju, te je predložio da se na sljedećem ročištu provede saslušanje
stranaka i svjedoka i da se provede dokaz liječničkim vještačenjem na okolnost
duševnih boli zbog smanjenja životnih aktivnosti.
Spis je upućen vještacima 31. ožujka 2006.
Vještaci su nalaz i mišljenje dostavili sudu 5. srpnja 2006.
Na ročištu 15. studenoga 2006., određeno je provođenje vještačenja.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Tužba Općinskom sudu u Zagrebu podnijeta je 16. veljače 1995. godine.
Međutim, duljina postupka uzima se u razmatranje od 5. stude­no­ga 1997. godine
kad je stupio na snagu Zakon o potvrđivanju Kon­vencije za zaštitu ljudskih
prava i temeljnih sloboda i Protokola broj: 1, 4, 6, 7, 11, 12 i 13 uz
Konvenciju za zaštitu ljudskih prava i te­meljnih sloboda (»Narodne novine –
Međunarodni ugovori« , broj 18/97., 6/99. – pročišćeni tekst, 8/99. – ispravak i
14/02., u daljnjem tek­stu: Zakon o potvrđivanju Konvencije), koja Konvencija u
članku 6. stavku 1. jamči, između ostalog, i pravo na suđenje u razumnom ro­ku.
Ustavna tužba podnijeta je 21. prosinca 2005. godine, a do tog dana postupak
nije pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno deset (10) godina, deset (10) mjeseci i pet (5)
dana, a nakon stupanja na snagu Zakona o potvrđivanju Konvencije pa do dana
podnošenja ustavne tužbe postupak je trajao osam (8) godina, jedan (1) mjesec i
šesnaest (16) dana.

4.2. POSTUPANJE NADLEŽNOG SUDA

U razmatranom, pravno relevantnom razdoblju postupak se cijelo vrijeme vodio
pred sudom prvog stupnja u trajanju od osam godina, jedan mjesec i šesnaest
dana. Tijekom tog razdoblja postupak je bio dva puta u prekidu na prijedlog
pod­nositelja u trajanju od četiri godine, tri mjeseca i devet dana. Do
podnošenja ustavne tužbe (21. prosinca 2005.) sud je od radnji koje su
relevantne za odlučivanje o pravima i obvezama pod­nositelja održao tri ročišta
(14. lipnja 2000., 5. listopada 2000. i 15. prosinca 2005.). Sud prvog stupnja
bio je neaktivan u razdoblju od 6. ožujka 2002. do 15. prosinca 2005. u trajanju
od tri godine, devet mjeseci i devet dana.

4.3. PONAŠANJE PODNOSITELJA USTAVNE TUŽBE(TUŽITELJA U PARNIČNOM POSTUPKU)

Podnositelj ustavne tužbe, kao tužitelj u sudskom postupku, prema utvrđenju
Ustavnog suda, pridonio je duljini postupka, time što je sud povodom njegovih
prijedloga dva puta donio rješenje o prekidu ovog postupka do okončanja postupka
koji se je pred istim sudom vodio pod brojem: Pr-1358/92.

4.4 SLOŽENOST SUDSKOG PREDMETA

Ustavni sud utvrđuje da se radi o donekle složenom predmetu, međutim, ta
činjenica ne može opravdati dugotrajnost postupka u konkretnom predmetu.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio pred
sudom prvog stupnja u trajanju od osam godina, jedan mjesec i šesnaest dana.
Imajući u vidu ukupno trajanje postupka, te razdoblje neaktivnosti suda i da je
u konkretnom predmetu riječ o radnom sporu koji je žurne prirode, Ustavni sud
ocjenjuje da je povrijeđeno pravo pod­nositelja na suđenje u razumnom roku,
zajamčeno člankom 29. stavkom 1. Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, donijeta odluka
kao pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj. U ovom predmetu Ustavni sud je uzeo u obzir i doprinos pod­nositelja
ukupnoj duljini postupka.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog suda u Zagrebu dužan je dostaviti Ustavnom sudu pisanu
obavijest o datumima donošenja i otpreme odluke u roku osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-5102/2005
Zagreb, 13. prosinca 2006.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 9/2007-425
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)